গ্রাহকের সই জাল করে প্রতারণা! গ্রেফতার SBI-র ডেপুটি ম্যানেজার

কলকাতা: সই জাল (Forge Signature) করে ব্যাঙ্ক অ্যাকাউন্ট থেকে তোলা হল ১৭ লক্ষ টাকা। আর এই কাজে জড়িত খোদ ব্যাঙ্কের ডেপুটি ম্যানেজার (Deputy Manager)। জনপ্রিয় স্টেট ব্যাঙ্ক অফ ইন্ডিয়ার যাদবপুর (SBI Jadavpur) শাখায় ঘটল এই ঘটনা। প্রাপ্ত প্রমাণের ভিত্তিতে ব্যাঙ্কের ডেপুটি ম্যানেজারকে গ্রেফতার করেছে পুলিশ (Kolkata Police)। এই ঘটনা সামনে আসতেই চাঞ্চল্য ছড়িয়েছে শহরজুড়ে।

সূত্রের খবর, গত ২৩ জানুয়ারি সন্তরণী ঘোষ নামে এক বৃদ্ধা যাদবপুর থানায় জানান, অনুমতি ছাড়াই তাঁর অ্যাকাউন্ট (Bank Account Fraud) থেকে ১৭ লক্ষ টাকা তুলে নেওয়া হয়েছে। ব্যাঙ্কের কিছু কর্মচারী ও অন্যান্য ব্যক্তিরা মিলে তাঁর সই নকল করে বিপুল পরিমাণ টাকা তুলেছেন বলে অভিযোগ দায়ের করেন তিনি। অভিযোগ পাওয়ার পরই তদন্তে নামে পুলিশ। স্টেট ব্যাঙ্কের যাদবপুর শাখায় নোটিস পাঠিয়ে বৃদ্ধার অ্যাকাউন্ট সংক্রান্ত সমস্ত নথি সংগ্রহ করা হয়। দীর্ঘ যাচাই-বাছাইয়ের পর তদন্তকারীরা নিশ্চিত হন যে, প্রতারণার মূল ষড়যন্ত্রের সঙ্গে সরাসরি যুক্ত ছিলেন ব্যাঙ্কের ডেপুটি ব্রাঞ্চ ম্যানেজার সুমন কুমার সিং।

আরও পড়ুন: “সুপরিকল্পিত চক্রান্ত…”, বিয়ের ভিডিও নিয়ে বললেন ম্যাকাউট-এর অধ্যাপিকা

মঙ্গলবার রাত ৯টার দিকে স্টেট ব্যাঙ্কের যাদবপুর শাখার সামনে থেকে অভিযুক্ত ডেপুটি ম্যানেজার সুমন কুমার সিংকে গ্রেফতার করা হয়। জানা গিয়েছে, তিনি কোন্নগরের বাসিন্দা। বুধবার তাঁকে আদালতে হাজির করা হলে ৬ ফেব্রুয়ারি পর্যন্ত পুলিশ হেফাজতে রাখার নির্দেশ দেওয়া হয়।

পুলিশ সূত্রে জানা গিয়েছে, সুমন কুমার সিংকে জিজ্ঞাসাবাদ করে আরও তথ্য সংগ্রহের চেষ্টা চলছে। এই চক্রান্তে আর কারা জড়িত, অন্য কোনও গ্রাহকের সঙ্গেও এই ধরনের প্রতারণা করা হয়েছে কি না, তাও খতিয়ে দেখছেন তদন্তকারীরা। পুলিশের অনুমান, ব্যাঙ্কের আরও কিছু কর্মচারী এই চক্রান্তের সঙ্গে যুক্ত থাকতে পারেন। এমনকি, বাইরের কারও জড়িত থাকার সম্ভাবনাও উড়িয়ে দেওয়া যাচ্ছে না।